Lægeuddannelsen i Aalborg er i år den eneste i landet, der har oplevet en fremgang i antallet af førsteprioritetsansøgere. Mens de øvrige tre medicinstudier i landet alle har oplevet tilbagegang, har flere altså ønsket, at deres lægeuddannelse skal foregå specifikt i Nordjylland. - Det er en stor succes for os. Vi er den medicinuddannelse i landet, der har mest klinik. Det vil sige, at de studerende både studerer på universitetet og kombinerer det med studier og arbejde på Universitetshospitalet i Aalborg, på Regionshospital Nordjylland i Hjørring og hos de praktiserende læger over hele regionen. Det er med andre ord kandidater med et meget højt fagligt niveau, forklarer dekan på det Sundhedsvidenskabelige Fakultet Lars Hvilsted Rasmussen. Kapacitet til flere Mere end 2000 har søgt optagelse på medicinstudiet i Aalborg og henved 600 af ansøgerne har valgt Aalborg som førsteprioritet. Det får universitetet til at åbne for muligheden for endnu flere studiepladser. - Aktuelt er det bestemt, at vi må optage 178 lægestuderende, men jeg mener sagtens, man kunne lade os optage flere. Vi har kapacitet til at uddanne 250, vurderer dekan Lars Hvilsted Rasmussen. Kæmper for endnu flere lægestuderende En udvidelse af antallet af studiepladser er politisk bestemt. Sammensætningen af uddannelsessteder og uddannelsespladser afgøres af Folketinget og Sundhedsstyrelsen, og efteruddannelsen til speciallæge afhænger i et vist omfang af Danske Regioner. I Region Nordjylland er der imidlertid velvilje i forhold til at kæmpe for flere lægestuderende: - Vi ved, at en stor del af de læger, der uddannes i Nordjylland, efterfølgende bosætter sig i regionen og får arbejde. Derfor giver det mening at uddanne endnu flere, lyder det fra Regionsrådsformand Mads Duedahl (Venstre), der fortsætter: - Jeg har flere gange gjort politikerne på Christiansborg opmærksomme på, at vi er klar til at afhjælpe lægemanglen i Nordjylland, og jeg gør dem gerne opmærksomme på problemet igen. Det giver efter min mening rigtig god mening at uddanne flere læger på Aalborg Universitet. Hver af de godt 2000 ansøgere vil få svar på, om det lige netop er dem, der er optaget på medicinstudiet 28. juli.

Referat:
Flere og flere lægestuderende vælger Nordjylland som førsteprioritet.